Nóg vier sterf in 'n gru-botsing | Maroela Media
In nóg 'n gru-botsing dié naweek het vier mense Vrydagaand buite Upington gesterf. Drie mense is in dié ongeluk beseer.
Russel Meiring, woordvoerder van ER24, het gesê die botsing het omstreeks 23:00 op die N14 sowat 30 km buite Upington in die Noord-Kaap plaasgevind.
"Twee voertuie het gebots en aan die kant van die pad tot stilstand gekom. 'n Tienerseun en -meisie en 'n volwasse man en vrou is op slag dood. Twee vroue het ernstige beserings opgedoen en 'n jong seun slegs geringe beserings."
Die beseerdes is op die toneel gestabiliseer en na 'n nabygeleë hospitale geneem vir verdere behandeling. Owerhede was op die toneel om die oorsaak van die botsing te ondersoek.
Maroela Media het vroeër berig nóg 'n botsing het Saterdag om 02:00 op die hoek van Dr. Yusuf Dadoo- (Broadstraat) en Anton Lembede (Smithstraat) in Durban se middestad plaasgevind.
"Twee voertuie het in die T-aansluiting gebots waarna een die pad verlaat en in 'n kitskosrestaurant ingeploeg het. Die toneel was chaoties," het Garrith Jamieson, woordvoerder van Rescue Care Paramedics gesê.
Al vier die mense is op die toneel dood en Jamieson het gesê dit het intussen aan die lig gekom dat al vier oorledenes, 'n ma en pa en hul volwasse kinders, lede van dieselfde gesin is.
Die twee insittendes van die ander voertuig, 'n pa en sy seun, is ook ernstig beseer. Hulle is op die toneel gestabiliseer en na 'n nabygeleë hospitaal geneem vir mediese behandeling.
Durban ER24 Rescue Care Paramedics Upington
Ek het toevallig 45 minute gelede in Broadstraat (ons gebruik steeds die ou name) afgery. Die plek wat beskryf word het robot beheer en na aanleiding van wat Maoela berig, moes een van die bestuurders 'n rooi lig ignoreer het. Moet nie eens oor ry as dit geel is nie. Wag jou beurt af.
hoe kom n voertuig op sy dak tot stil stand?
As die spoedgrens gerespekteer was, ek neem aan dis n 60 sone, sou die familie nog met ons gewees het.